**LATVIJAS OKUPĀCIJAS MUZEJA BIEDRĪBAS**

 **STATŪTI**

**1. Definīcija**

**1.1. Biedrības nosaukums**

Biedrības nosaukums ir Latvijas Okupācijas muzeja biedrība (turpmāk – Biedrība).

**1.2. Biedrības mērķis**

Biedrība ir labdarīga bezpeļņas biedrība, kuras mērķis ir pārvaldīt un gādāt par tās struktūrvienību – Latvijas Okupācijas muzeju (turpmāk – Muzejs).

**1.3. Juridiskais stāvoklis**

**1.3.1.** Biedrības augstākā pārvaldes institūcija ir Biedrības Biedru sapulce. Biedrības darbību pārvalda Valde, un attiecībās ar trešajām personām to pārstāv Biedrības Valde.

**1.3.2.** Muzeju vada Biedrības Valdes pilnvarotais Muzeja Direktors. Muzeja Direktora prombūtnes vai rīcībnespējas gadījumā Muzeja Direktora pienākumus pilda Direktora vietnieks.

**1.3.3.** Muzeja misiju, mērķus, uzdevumus, struktūru, amatpersonu un citu darbinieku funkcijas, finansiālo nodrošinājumu, tiesības un pienākumus nosaka Latvijas Republikas tiesību akti, šie statūti un Muzeja nolikums. Ja rodas pretruna starp Muzeja nolikumu un Biedrības statūtiem, Biedrības statūtiem ir priekšroka.

**1.3.4.** Par savu darbu Muzeja Direktors ir atbildīgs Biedrības Valdei.

**1.3.5.** Biedrība neatbalsta atsevišķas politiskās partijas un kustības.

**1.3.6.** Biedrība drīkst veikt vai piedalīties komerciālos pasākumos un veikt saimniecisko darbību Biedrības darbības un mērķu īstenošanai atbilstoši šiem statūtiem un Latvijas Republikas tiesību aktiem.

**1.3.7.** Biedrībai ir sava emblēma, zīmogs un veidlapas.

**2. Biedrības pārvaldes institūcijas**

**2.1. Biedru sapulce**

Biedrības augstākā pārvaldes institūcija ir Biedru sapulce.

**2.2. Biedru sapulces sasaukšana**

**2.2.1**. Kārtējo Biedru sapulci sasauc Valde ne retāk kā reizi kalendārā gadā.

**2.2.2.** Ārkārtas Biedru sapulci var arī pieprasīt Valdei sasaukt ne mazāk kā viena desmitā daļa Biedru, ievērojot noteikto sapulces sasaukšanas kārtību.

**2.2.3.** Biedru sapulces datums un darba seka jāizziņo rakstveidā, to izsūtot pa pastu vai elektroniski vismaz vienu mēnesi pirms sapulces datuma visiem Biedriem un Vecbiedriem.

**2.3. Lēmumu pieņemšana Biedru sapulcē**

**2.3.1.** Biedru sapulce ir lemttiesīga, ja tajā piedalās vairāk nekā puse no visiem balsstiesīgajiem Biedriem.

**2.3.2.** Lēmumus Biedru sapulce pieņem, ja par to tiem nobalso vairāk nekā puse no klātesošajiem Biedriem, izņemot jautājumus, kuros paredzēts citāds balsu dalījums.

**2.3.3.** Ja Biedru sapulce nav bijusi lemttiesīga, tad 14 dienu laikā Valde sasauc atkārtotu Biedru sapulci ar to pašu darba seku, ievērojot noteikto sapulces sasaukšanas kārtību.

**2.3.4.** Biedru sapulcē klātesošie balsstiesīgie Biedri ievēl sapulces vadītāju, vadītāja vietnieku, protokolētāju un 2 balsu skaitītājus.

**2.4. Biedru sapulces kompetence**

**2.4.1.** Biedru sapulces kompetencē ir:

**2.4.1.1.** veikt maiņas Biedrības statūtos;

**2.4.1.2.** ievēlēt Valdes priekšsēdi un Valdes locekļus, kā arī tos atcelt no Valdes priekšsēža un/vai Valdes locekļa amata;

**2.4.1.3.** lemt par Valdes izvirzītā Muzeja Direktora un Muzeja Direktora vietnieka apstiprināšanu;

**2.4.1.4.** lemt par Biedrības komisiju izveidošanu, ievēlēt komisiju locekļus, un apstiprināt komisiju nolikumus;

**2.4.1.5.** pieņemt lēmumu par Biedrības darbības izbeigšanu vai reorganizāciju;

**2.4.1.6.** apstiprināt Revīzijas komisijas vai zvērināta revidenta atskaiti par finanšu līdzekļu izlietojumu;

**2.4.1.7.** lemt par sabiedrību vai struktūrvienību izveidošanu un likvidēšanu;

**2.4.1.8.** apstiprināt Muzeja nolikumu, kurā noteikta Muzeja struktūra un struktūrvienības, un Muzeja Direktora pilnvaru un pienākumu aprakstus;

**2.4.1.9.** apstiprināt Valdes izstrādātās Muzeja darbības vadlīnijas un Valdes iesniegto Muzeja budžetu un darba plānu. Ja Biedrība neapstiprina kārtējo Muzeja budžetu, līdz tā apstiprināšanai Muzejs darbojas saskaņā ar iepriekšējā gada budžetu.

**2.4.1.10.** apstiprināt Biedrības Ētikas kodeksu.

**2.4.1.11.** izskatīt citus ar Biedrības darbību saistītus jautājumus.

**3. Biedri**

**3.1.** Par Biedrības biedriem var kļūt 18 gadu vecumu sasniegusi fiziska persona, kura atbalsta Biedrības mērķus, ir ieinteresēta Biedrības un Muzeja sekmīgā darbībā, atbalsta to un apņemas ievērot šos statūtus, Biedrības Ētikas kodeksu un Biedrības pārvaldes institūciju lēmumus (turpmāk – Biedri).

**3.2.** Biedru skaits ir ne mazāks par 15. Biedrus ievēl Biedru sapulce. Biedri darbojas Biedrībā bez atalgojuma.

**3.3.** Biedra uzņemšana. Biedrības Nominācijas komisija var izvirzīt Biedru kandidātus, un arī izskatīt iesniegumus par Biedra kandidāta uzņemšanu par Biedru. Biedrs tiek uzņemts ar lemttiesīgas Biedru sapulces lēmumu ar vienkāršu klātesošo balsu vairākumu. Ja Biedru sapulce neapstiprina Biedra kandidāta pieteikumu kļūt par Biedru, Biedra kandidātam ir tiesības atkārtoti iesniegt Nominācijas komisijai lūgumu par uzņemšanu, kurš tiek izskatīts un par kuru nākošā Biedru sapulce atkārtoti balso šajā pantā norādītajā kārtībā.

**3.4.** **Biedru tiesības un pienākumi**

**3.4.1** Katram Biedram ir tiesības:

**3.4.1.1.** balsot un kandidēt uz ievēlēšanu Biedrības pārvaldes institūcijās;

**3.4.1.2.** iepazīties ar Biedrības dokumentiem;

**3.4.1.3.** izteikt ierosinājumus par Biedrības darbības uzlabošanu;

**3.4.1.4.** izstāties no Biedrības, rakstveidā par to paziņojot Valdei.

**3.4.2.** Katra Biedra pienākums ir:

**3.4.2.1.** ievērot Biedrības statūtus un Ētikas kodeksu;

**3.4.2.2.** atbalstīt Biedrības un Muzeja darbību, piedalīties Biedrības sapulcēs, sēdēs un sanāksmēs.

**3.5. Ētikas kodekss, Ētikas komisija un Biedra izslēgšana**

**3.5.1.** Biedrībai ir Ētikas kodekss un Ētikas komisija, kuras mērķus un uzdevumus nosaka komisijas Nolikums.

**3.5.2.** No Biedrības Biedru var izslēgt, ja Biedrs nepilda savus statūtos noteiktos pienākumus vai rupji pārkāpj Ētikas kodeksu.

**3.5.3.** Biedra izslēgšanu par 3.5.2. punktā minētajiem pārkāpumiem var ierosināt Biedri atbilstoši 2.2.2. punkta nosacījumiem, iesniedzot Valdei dokumentus un citus pierādījumus, kas liecina par attiecīgā Biedra pārkāpumiem. Valde aicina Ētikas komisiju izvērtēt iesniegtos dokumentus un pierādījumus, un sniegt savu rekomendējošo atzinumu par to, vai Ētikas komisijas vērtējumā attiecīgais Biedrs ir pārkāpis 3.5.2. punktā minētos nosacījumus.

**3.5.4.** Par izslēgšanu Biedru sapulce lemj ar divu trešdaļu balsu vairākumu, vispirms uzklausot specifiskus izslēgšanas iemeslus, apsūdzētā Biedra paskaidrojumus un Ētikas komisijas atzinumu. Ētikas komisijas atzinums Biedru sapulcei ir rekomendējošs.

**3.6.** **Vecbiedri**

**3.6.1.** Par Vecbiedru bez balsstiesībām kļūst Biedrs, kurš nav ieradies kārtējās Biedru sapulcēs trīs reizes pēc kārtas.

**3.6.2.** Biedrs ar Biedru sapulces apstiprinājumu var kļūt par Vecbiedru arī pēc savas izvēles.

**3.6.3.** Vecbiedrs atgūst Biedra statusu, iesniedzot Valdei rakstveida pieteikumu pa pastu vai electroniski vismaz 2 nedēļas pirms plānotās Biedru sapulces.

**4. Valde**

**4.1.** **Valdes ievēlēšana**

**4.1.1.**Valdes sastāvā ir pieci locekļi, kuri ir Biedri. Valdē nedrīkst būt algoti Muzeja darbinieki.

**4.1.2.** Valdes locekļus ievēl Biedru sapulce uz trīs gadu termiņu. Valdes locekli var atkārtoti ievēlēt amatā ne vairāk kā divus termiņus pēc kārtas. Pēc diviem termiņiem Valdes sastāvā, Valdes loceklis var atkārtoti kandidēt pēc vismaz viena gada starplaika.

**4.1.3.** Valdes priekšsēdim atstājot amatu, Biedru sapulce vispirms balso par nākamo Valdes priekšsēdi, pirms tā balso par citiem Valdes locekļiem, ja ir nepieciešams balsojums par atsevišķiem Valdes locekļiem. Ja to pieprasa vismaz viens klāt esošs Biedrs, balsošana notiek aizklāti.

**4.1.4.** Valdes priekšsēža vietnieku Valde izvirza no sava vidus un apstiprina ar Valdes lēmumu.

**4.2.** **Pārstāvības tiesības**

**4.2.1.** Valdes priekšsēdim ir atsevišķas pārstāvības tiesības.

**4.2.2.** Citiem Valdes locekļiem ir tiesības pārstāvēt Biedrību kopā ar vismaz vēl vienu Valdes locekli.

**4.2.3.** Savu pilnvaru robežās Valde var izsniegt pilnvaras rīkoties Biedrības vārdā.

**4.3.** **Sēžu sasaukšana un lēmumu pieņemšana**

**4.3.1.** Valdes sēdes sasauc Valdes priekšsēdis, priekšsēža vietnieks vai Revīzijas komisijas priekšsēdis pēc vajadzības, bet ne retāk kā reizi divos mēnešos, paziņojot rakstiski pa pastu vai elektroniski visiem Valdes locekļiem vismaz 5 darba dienas pirms attiecīgās Valdes sēdes. Ja visi Valdes locekļi tam piekrīt, tad Valdes sēde var notikt ar īsāku paziņošanas termiņu.

**4.3.2.** Valde ir lemttiesīga, ja sēdē piedalās vairāk nekā puse Valdes locekļu. Valdes sēdes vada Valdes priekšsēdis, bet viņa neklātienē, Valdes priekšsēža vietnieks.

**4.3.3.** Valde var lemt, Valdes locekļiem balsojot klāt esot vai elektroniski neklātienē.

**4.3.4.** Valde lēmumus pieņem ar vienkāršu Valdes locekļu balsu vairākumu.

**4.4.** **Valdes pienākumi un tiesības**

Valdes pienākumi un tiesības ir:

**4.4.1.** nodrošināt Biedru sapulces lēmumu un budžeta izpildi;

**4.4.2.** izvirzīt apstiprināšanai Biedru sapulcē Muzeja Direktoru un Muzeja Direktora vietnieku;

**4.4.3.** noslēgt darba līgumu ar Muzeja Direktoru;

**4.4.4.** pārraudzīt Muzeja darbu un nepieciešamības gadījumos dot norādes Muzeja Direktoram par Biedru sapulces lēmumu izpildi;

**4.4.5.** lemt par Muzeja Direktora un/vai Muzeja Direktora vietnieka īslaicīgu vai pastāvīgu atcelšanu no amata. Muzeja Direktora īslaicīgas vai pastāvīgas atcelšanas gadījumā Muzeja Direktora vietu līdz atjaunošanas amatā, vai līdz nākamai Biedru sapulcei, aizņem Muzeja Direktora vietnieks, vai, ja tāda nav, Valdes izraudzīts Biedrs vai Muzeja darbinieks;

**4.4.6.** izstrādāt un iesniegt apstiprināšanai Biedru sapulcē Muzeja nolikumu, Muzeja darbības vadlīnijas, darba plānu, struktūru, Muzeja Direktora pilnvaras un pienākumus;

**4.4.7.** lemt par Muzeja Direktora atalgojumu un pēc Muzeja Direktora ieteikuma, ievērojot Biedrības budžetu, lemt par citu Muzeja darbinieku atalgojumu;

**4.4.8.** sagatavot ziņojumu par Biedrības darbību iesniegšanai Biedru sapulcei;

**4.4.9.** apstiprināt Biedrības, t.sk. Muzeja, gada budžetu un to iesniegt Biedru sapulcei apstiprināšanai;

**4.4.10.** sekot Biedrības un Muzeja finanšu līdzekļu un mantas izmantošanai atbilstoši Biedrības budžetam un Biedru sapulces lēmumiem, kā arī nepieciešamības gadījumā dot norādes Muzeja Direktoram par finanšu līdzekļu un mantas izmantošanu;

**4.4.11.** izvērtēt un sniegt ierosinājumus Biedru sapulcei par Biedrības struktūrvienību dibināšanu, reorganizāciju un likvidēšanu, kā arī noteikt struktūrvienību tiesības un pienākumus;

**4.4.12.** nodrošināt Biedrības grāmatvedības uzskaiti un, saskaņā ar normatīvajiem aktiem, iesniegt valsts iestādēm gada pārskatu.

**5. Biedrības komisijas**

**5.1.** Lai īstenotu īpašus mērķus, Biedru sapulce var izveidot Biedrības komisijas no Biedriem un/vai pieaicinātiem speciālistiem.

**5.2.** Biedrības komisijām katrai ir savs nolikums, kurus apstiprina Biedru sapulce.

**5.3.** Biedrības komisijas savus ziņojumus vai ieteikumus iesniedz Biedru sapulcei. Biedru sapulce, pilnībā vai daļēji apstiprinot komisijas ziņojumus vai no tiem izrietošus ieteikumus, nodod Valdei tālākai rīcībai.

**6. Statūtu grozījumi**

**6.1.** Statūtu grozījumus var ieteikt jebkuri trīs Biedri.

**6.2.** Ieteiktie grozījumi jāizziņo visiem Biedriem rakstveidā vismaz sešas nedēļas pirms nākošās Biedru sapulces.

**6.3.** Statūtu grozījumus Biedru sapulce apstiprina ar ¾ klātesošo biedru balsu vairākumu.

**7. Muzeja vadība un darbinieki**

**7.1. Muzeja vadība**

**7.1.1.** Muzeju vada Muzeja Direktors. Savu darbu viņš veic atbilstoši šiem statūtiem uz Valdes pilnvarojuma pamata. Par savu darbu Muzeja Direktors atskaitās Valdei un atbild Biedrībai.

**7.1.2.** Prombūtnes gadījumā Muzeja Direktoru aizvieto Muzeja Direktora vietnieks. Ja uz savas prombūtnes laiku, Muzeja Direktora vietnieks nespēj aizvietot Muzeja direktoru, tad Valde nozīmē Muzeja Direktora aizvietotāju.

**7.1.3.** Muzeja Direktora vietnieks tiek izraudzīts no Muzeju nodaļu vadītājiem, un Valde to virza apstiprināšanai Biedru sapulcei.

**7.2. Muzeja darbinieki**

 Valde apstiprina Muzeja Direktora sagatavotās Muzeja darbinieku darba vadlīnijas un aprakstus.

**7.3. Disciplinārsodi**

 Ja Valde uzskata, ka Muzeja Direktors neveic savus pienākumus, pārkāpj Biedrības statūtus vai sava darba līguma nosacījumus, Valdei ir tiesības ierosināt disciplinārlietu un, ja nepieciešams, uz laiku viņu atstādināt no Muzeja Direktora pienākumiem, kamēr Valde veic lietas izmeklēšanu. Ja izmeklēšanas gaitā apstiprinās Muzeja Direktora darba pienākumu pārkāpumi, Valde var Muzeja Direktoru atlaist no amata vai norādīt tam citus pienākumus.

**8. Revīzijas komisija**

**8.1.** **Revīzijas komisijas ievēlēšana**

**8.1.1.** Revīzijas komisija sastāv no trim locekļiem, kuri ir Biedri un kurus ievēl Biedru sapulce uz trīs gadu termiņu. Revīzijas komisijas locekli var atkārtoti ievēlēt amatā ne vairāk kā divus termiņus pēc kārtas. Pēc diviem termiņiem Revīzijas komisijas sastāvā, loceklis var atkārtoti kandidēt pēc viena gada starplaika.

**8.1.2.** Par Revīzijas komisijas locekli nevar būt Valdes loceklis vai atalgots Biedrības darbinieks.

**8.1.3.** Revīzijas komisijas locekļi no sava vidus ievēl Revīzijas komisijas priekšsēdētāju.

**8.1.4.** Revīzijas komisijas priekšsēdētājs vada Revīzijas komisijas darbu un sēdes.

**8.1.5.** Revīzijas komisija ir lemttiesīga, ja piedalās ne mazāk kā puse komisijas locekļu, un lēmumus pieņem ar klātesošo locekļu balsu vairākumu.

**8.2.** **Revīzijas komisijas kompetence**

 Ja Biedrība ir izraudzījusies zvērinātus revidentus, lai sagatavotu Biedrības gada pārskatu, tad Revīzijas komisijai nav jāveic Biedrības finanšu darbības kontrole, bet Revīzijas komisija pēc Biedru sapulces vai Valdes ierosinājuma veic atsevišķas pārbaudes par Biedrības vai Muzeja darbību.

**9. Biedrības līdzekļi un īpašums**

**9.1.** Biedrības naudas līdzekļus veido ieņēmumi no Biedrības saimnieciskās darbības, juridisko un fizisko personu ziedojumi, citi likumīgi ienākumi.

**9.2.** Biedrībai var būt ieguldījumu konti naudā, vērtspapīros, kā arī citos ieguldījumu veidos, ko atļauj Latvijas Republikas likums un ko apstiprinājusi Biedru sapulce. Ieguldījumu kontus apsaimnieko Valdes vai Biedrības īpaši izveidotas institūcijas uzraudzībā.

**9.3.** Biedrības kustamo un nekustamo īpašumu apsaimnieko Valde vai Valdes deleģētas personas saskaņā ar Biedru sapulces vadlīnijām.

**9.4.** Biedrības līdzekļi izlietojami Biedrības un tās struktūrvienību darbības nodrošināšanai atbilstoši Statūtos noteiktajiem mērķiem un darbības formām.

**9.5.** Biedrības likvidācijas gadījumā pēc kreditoru prasību dzēšanas palikusī Biedrības manta un finanšu līdzekļi ar pēdējās Biedru sapulces lēmumu tiek nodoti citai biedrībai vai nodibinājumam ar līdzīgiem darbības mērķiem.

**10. Goda Padome**

**10.1.** Goda padome sastāv no ievērojamām Latvijas un ārvalstu personām, kas atbalsta un ar savu prestižu un padomu veicina Biedrības darbu.

**10.2.** Goda padomes locekļus ievēl un atceļ Biedru sapulce, nobalsojot ar vienkāršu balsu vairākumu no klāt esošiem Biedriem.

**11. Biedrības darbības izbeigšanās vai reorganizācija**

**11.1.** Biedrības darbības izbeigšanas vai reorganizācijas sapulci izziņo Valde ne vēlāk kā 1 mēnesi pēc izbeigšanas vai reorganizācijas pieprasījuma saņemšanas.

**11.2.** Lēmumu par Biedrības darbības izbeigšanu vai reorganizāciju pieņem Biedru sapulce ar vairāk kā 2/3 klātesošo Biedru balsu vairākumu.

**11.3.** Ja Biedrības darbība tiek izbeigta, Biedru sapulce ievēlē likvidācijas komisiju, kas veic visas normatīvajos aktos noteiktās ar Biedrības likvidāciju saistītās darbības, arī Muzeja krājumu kā kultūras mantojumu likvidācijas komisija nodod tālāk saskaņā ar valsts likumu.

**11.4.** Par Biedrības likvidācijas komisijas darba atlīdzību lemj Biedru sapulce.

OMB Valdes priekšsēde Dzintra Bungs

Rīga, 2023. gada 29. jūlijs